Șoc în Turcia! Fenerbahce a anunțat că vrea să se retragă din campionat
Consiliul de Administraţie al clubului turc Fenerbahce va decide pe 2 aprilie dacă retrage echipa din actuala ediție de campionat.
Oficialii lui Fenerbahce vor să se retragă din campionat
În ziua respectivă va avea loc o Adunare Generală Extraordinară, în cadrul căreia vor fi evaluate "măsurile care trebuie luate, inclusiv retragerea echipei noastre de fotbal A din Superligă, pe baza evenimentelor care au avut loc în timpul meciului de Superligă disputat în seara de 17 martie 2024 şi a evenimentelor recente din fotbalul turc".
Generbahce a jucat, aseară, în deplasare, cu Trabzonspor, în etapa 30-a, cu 3-2. Golurile gazdelor au fost marcate de Bardhi (63) și Trezeguet (78), iar pentru oaspeți au punctat Fred (13, 45+3) și Batshuayi (87).
La finalul partidei, jucătorii lui Fenerbahce s-au strâns la mijlocul terenului pentru a celebra victoria după fluierul final, în timp ce un suporter a pătruns pe teren şi a început să se bată cu Bright Osayi-Samuel.
Conform înregistrărilor video, fundașul nigerian al lui Fenerbahce a lovit primul cu pumnul. De asemenea, Batshuayi a fost văzut lovind suporterii când forţele de ordine se pregăteau să intervină.
17 persoane au fost arestate, după incidentele de la finalul meciului Trabzonspor – Fenerbahce 2-3
În această dimineață, Ministerul turc de Interne a anunţat că poliţia a arestat 17 persoane, dintre care 12 implicate în incidentele de pe teren.
Federaţia turcă de fotbal a dat publicităţii un comunicat în care a subliniat că "se vor aplica sancţiunile penale necesare responsabililor pentru incidente, după încheierea cercetărilor, pentru a se preveni repetarea acestora".
Conform regulilor Comisiei de disciplină a Federaţiei turce de fotbal, Trabzonspor urmează să să joace fără spectatori pe teren propriu între şase şi opt meciuri.
Aceste incidente vin după o serie de alte controverse în liga turcă, în acest sezon, inclusiv un atac asupra unui arbitru de către preşedintele lui Ankaragucu, amânarea finalei Cupei Turciei, programată în Arabia Saudită, şi mai multe proteste faţă de deciziile de arbitraj.
În clasamentul primei divizii, Galatasaray este lider cu 81 de puncte, urmată de Fenerbahce cu 79p și Trabzonspor cu 49p.